Bejaardes wreedaardig op blommeplaas aangevalFoto bloot ter illustrasie. (Argieffoto: Lorraine Claasen) ŉ Bejaarde egpaar is Maandagaand op ŉ blommeplaas by Mooinooi naby Brits in Noordwes aangeval en glo met ysterstawe oor die kop geslaan. Hoewel die man en vrou die aanval oorleef het, veg hulle tans om hul lewens in ŉ hospitaal. Kol. Adéle Myburgh, polisiewoordvoerder, het aan Maroela Media gesê dat die twee slagoffers, onderskeidelik 87 en 85 jaar oud, die aand in hul huis was toe ŉ onbekende aantal verdagtes ingebreek het. “Die slagoffers het in hul kamer geslaap toe ŉ venster by hulle televisiekamer, wat ŉ hele ent van hul slaapkamer is, oopgebreek is,” sê sy. “Op ŉ stadium het die man met ŉ radio om hulp na ŉ veiligheidsradiogroep geroep, maar toe die groep teruggeroep het, was daar geen antwoord nie. Die groep het onraad vermoed en die egpaar te hulp gesnel.” Lede van die gemeenskap het met hul aankoms by die plaas drie verdagtes in die bosse sien weghardloop. “Daar kon moontlik nog verdagtes gewees het, maar die gebied is so bebos dat die groep nie meer as drie mans kon sien nie,” sê Myburgh. Terwyl van die lede die verdagtes agternagesit het, is die ander die huis binne waar hulle die bebloede egpaar aangetref het. Hulp is om 22:30 ontbied en die slagoffers is na die naaste hospitaal geneem. “Daar word vermoed dat die slagoffers met ŉ ysterstaaf aangerand en oor die kop geslaan is. Dit het ŉ skedelbreuk by albei veroorsaak. Die man is glo ook gewurg.” Volgens Myburgh kon die slagoffers nie in hierdie stadium al nagaan wat met hulle gebeur het nie; besonderhede oor die aanval is dus skraps. Sy het bygevoeg dat die aanval skynbaar uiters wreedaardig was. “Dit is nog nie duidelik in watter vertrek die aanval plaasgevind het nie, maar daar was oral om die huis bloed aangetref.” Lede van die gemeenskap het met hul aankoms op die toneel twee pare skoene en ŉ skootrekenaar naby die bejaardes se huis aangetref. Die polisie het hierop beslag gelê. Ná ŉ uitgebreide soektog kon die gemeenskapslede en wetstoepassingsowerhede egter nie daarin slaag om die vermeende aanvallers aan te keer nie. Nog ŉ grootskaalse soektog is intussen na die verdagtes van stapel gestuur. Die polisie ondersoek tans ŉ saak van huisroof. “Enigiemand met inligting oor die vermeende aanvallers kan lt.kol. Lekai Mohajane, Mooinooi se stasiebevelvoerder, by 082 416 3598 kontak.”